Говорейки за напрегнатите отношения между ЕС и Русия, той посочи, че „в момента сме в нова фаза на развитие, която аз наричам „студен мир“... виждаме конфронтация и методи от времето на Студената война: пропагандни войни, кибер атаки, хибридни и прокси войни.“ Според него Москва е създала „огромна пропагандна машина, която разпространява недоверие.“ „Изглежда, че успяват. Спряхме единствения мотор, който имаме: интеграцията. Дърпаме спирачката на разширяването, Шенген и други проекти.“

Президентът на България заяви, че Европа трябва да се активизира, за да „разсее съмненията на европейците и да им вдъхне доверие, че знаем накъде сме тръгнали.“ „Искам да запалим нови мотори на интеграцията: разширяването, по-ефикасна и координирана обща европейска външна политика, политика за отбрана и сигурност, Европейския енергиен съюз, единния цифров пазар, Съюза на капиталовите пазари на ЕС и други,“ каза г-н Плевнелиев и призова за нов, динамичен и отворен икономически модел за Европа. „Европа на бъдещето е Европа на предприемачите, технологиите и иновациите“, добави той.

Говорейки за ролята на България в ЕС, той посочи, че страната е „пример за средно голяма държава-членка, която от периферна държава се е превърнала във фронтова държава [по въпроси като] Украйна, Русия, миграцията.“ „Пред себе си имаме да правим трудни избори, но в никакъв случай не мислим да жертваме европейската солидарност. Защото ние, българите, сме се научили, че не можеш да промениш географията. Но само европейската интеграция може да превърне рисковете на географията във възможност.“

Председателят на ЕП Мартин Шулц благодари на г-н Плевнелиев за неговата „смела реч“ и добави: „Много хора в тази зала споделят Вашите виждания, други не... Аз самият съм от първите.“